ประกาศสํานักงานคณะกรรมการกํากับหลักทรัพย์และตลาดหลักทรัพย์

                          ที่ สธ. 16/2566                             

เรื่อง  การประกอบธุรกิจอื่นของสํานักหักบัญชี  
สัญญาซื้อขายล่วงหน้า

                                                                                                                                                                          \_\_\_\_\_\_\_\_\_\_\_\_\_\_\_\_\_\_  
                           โดยที่มาตรา 22 แห่งพระราชบัญญัติสัญญาซื้อขายล่วงหน้า พ.ศ. 2546  กําหนดห้ามมิให้ผู้ประกอบธุรกิจสัญญาซื้อขายล่วงหน้าประกอบธุรกิจอื่น เว้นแต่จะได้รับความเห็นชอบจากสํานักงาน ก.ล.ต. ประกอบกับมาตรา 89 แห่งพระราชบัญญัติสัญญาซื้อขายล่วงหน้า พ.ศ. 2546  กําหนดให้นําความในมาตรา 22 มาใช้บังคับกับสํานักหักบัญชีสัญญาซื้อขายล่วงหน้า โดยอนุโลม สํานักงาน ก.ล.ต. ออกประกาศเพื่อกําหนดหลักเกณฑ์ในการให้ความเห็นชอบการประกอบธุรกิจอื่นของสํานักหักบัญชีสัญญาซื้อขายล่วงหน้าไว้ดังต่อไปนี้    


ข้อ ๑ ในประกาศนี้

“สํานักหักบัญชีสัญญา”  หมายความว่า   สํานักหักบัญชีสัญญาซื้อขายล่วงหน้าที่ได้รับใบอนุญาตตามกฎหมายว่าด้วยสัญญาซื้อขายล่วงหน้า


ข้อ ๒ ให้สํานักหักบัญชีสัญญาประกอบธุรกิจอื่นใดที่มิใช่การประกอบการเป็นสํานักหักบัญชีสัญญาดังต่อไปนี้ได้ โดยถือว่าได้รับความเห็นชอบจากสํานักงาน ก.ล.ต. แล้ว

(1) การประกอบการเป็นศูนย์ซื้อขายสัญญาซื้อขายล่วงหน้าตามกฎหมายว่าด้วยสัญญาซื้อขายล่วงหน้า  ทั้งนี้ เมื่อได้รับใบอนุญาตให้ประกอบการดังกล่าว

(2) ธุรกิจให้บริการด้านข้อมูลเกี่ยวกับการซื้อขายสัญญาซื้อขายล่วงหน้า

(3) ธุรกิจให้บริการระบบงานเกี่ยวกับสํานักหักบัญชีสัญญา

(4) ธุรกิจให้คําปรึกษาเกี่ยวกับสํานักหักบัญชีสัญญา


ข้อ ๓ ในกรณีที่สํานักหักบัญชีสัญญาประสงค์จะประกอบธุรกิจอื่นใดที่มิใช่การประกอบการเป็นสํานักหักบัญชีสัญญา นอกจากธุรกิจอื่นตามที่กําหนดในข้อ 2 ให้ยื่นคําขอความเห็นชอบการประกอบธุรกิจอื่น พร้อมทั้งเอกสารหลักฐานประกอบคําขอต่อสํานักงาน ก.ล.ต. ตามที่ระบุในคู่มือสําหรับประชาชน


ข้อ ๔ ธุรกิจอื่นใดที่สํานักหักบัญชีสัญญาขอรับความเห็นชอบตามข้อ 3 ต้องมีลักษณะครบถ้วนดังต่อไปนี้

(1)  เป็นธุรกิจที่เกี่ยวเนื่องและช่วยสนับสนุนการให้บริการเป็นสํานักหักบัญชีสัญญาให้มีความสมบูรณ์และครบวงจรยิ่งขึ้น หรือเป็นการบริหารจัดการทรัพยากรบุคคล สถานที่ หรือเครื่องมือเครื่องใช้ต่าง ๆ ที่มีอยู่ของสํานักหักบัญชีสัญญาให้เกิดประโยชน์อย่างเต็มที่

(2)  เป็นธุรกิจที่ไม่ก่อให้เกิดความขัดแย้งทางผลประโยชน์กับการประกอบการเป็นสํานักหักบัญชีสัญญา หรือเป็นธุรกิจที่อาจมีความขัดแย้งทางผลประโยชน์ดังกล่าว แต่สํานักหักบัญชีสัญญาสามารถจัดให้มีระบบในการป้องกันความขัดแย้งทางผลประโยชน์ได้อย่างมีประสิทธิภาพ

(3)  เป็นธุรกิจที่ไม่มีความเสี่ยงต่อธุรกิจหลัก ฐานะของสํานักหักบัญชีสัญญา หรือระบบการชําระหนี้ตามสัญญาซื้อขายล่วงหน้า หรือเป็นธุรกิจที่อาจมีความเสี่ยงดังกล่าว แต่สํานักหักบัญชีสัญญาสามารถจัดให้มีระบบในการควบคุมความเสี่ยงได้อย่างเพียงพอ

(4)  เป็นธุรกิจที่ส่งเสริม สนับสนุน หรือพัฒนาธุรกิจในตลาดการเงินหรือตลาดทุนไทยให้มีประสิทธิภาพหรือมีความสะดวกมากยิ่งขึ้น


ข้อ ๕ สํานักหักบัญชีสัญญาต้องควบคุมดูแลการประกอบธุรกิจอื่นที่ได้รับความเห็นชอบตามข้อ 3 ให้มีลักษณะเป็นไปตามข้อ 4(1) (2) และ (3) ไว้ตลอดเวลา ในกรณีที่สํานักงาน ก.ล.ต. พบว่าสํานักหักบัญชีสัญญาใดไม่สามารถควบคุมดูแลการประกอบธุรกิจอื่นให้เป็นไปตามข้อกําหนดดังกล่าว ให้สํานักหักบัญชีสัญญาดําเนินการแก้ไขภายในระยะเวลาหรือเงื่อนไขที่สํานักงาน ก.ล.ต. กําหนด หากสํานักหักบัญชีสัญญาไม่สามารถดําเนินการดังกล่าวได้ ให้ถือว่าการให้ความเห็นชอบของสํานักงาน ก.ล.ต. เป็นอันสิ้นสุดลง


ข้อ ๖ ประกาศนี้ให้ใช้บังคับตั้งแต่วันที่  1  ตุลาคม  พ.ศ. 2566  เป็นต้นไป

                ประกาศ  ณ วันที่  11  กันยายน  พ.ศ. 2566            


ผู้มีอํานาจลงนาม ๑                                                              (นายธวัชชัย พิทยโสภณ)

                                                                      รองเลขาธิการ

                                                               รักษาการแทนเลขาธิการ

                                        สํานักงานคณะกรรมการกํากับหลักทรัพย์และตลาดหลักทรัพย์